Kampeerders help mans toe vliegtuig op strand land | Netwerk24
Kampeerders help mans toe vliegtuig op strand land
Deur Maygene de Wee 16 Maart 2017 17:37
Twee mans is Donderdag beseer toe hulle omstreeks 14:00 ’n noodlanding in hul ligte vliegtuig op die strand by die Kogelbaai-vakansieoord naby Gordonsbaai uitgevoer het.
Pierre Gouws, die vlieënier van die Thunder Mustang-vliegtuig wat Donderdagmiddag ‘n noodlanding op die strand moes doen, het om 16:31 op die webtuiste Avcom.co.za geskryf dat die Thunder Mustang wat hy gevlieg het, enjinprobleme gehad het.
Volgens hom moes hy daarom op die strand by Kogelbaai land.
Gouws skryf verder dat alles wel is en sy enigste besering is ‘n sny aan sy kop, maar dit is omdat hy te haastig was om uit die vliegtuig te kom.
Vroeër het Xavier Sinden van die Strand sê hy het in Clarencerylaan op pad na Gordonsbaai gery toe hy die ligte vliegtuig voor hom sien vlieg het.
“Die vliegtuig het baie vinnig en baie laag gevlieg.” Dit het volgens hom ook ’n snaakse geluid gemaak.
Twee mans het ’n noue ontkoming gehad toe hulle met dié ligte vliegtuig ’n noodlanding op die strand by die Kogelbaai-vakansieoord moes maak. Foto: Xavier Sinden
“Ek het nog vir die ou wat saam met my in my voertuig was, gesê ek hoop dit is iemand wat besig is om waaghalstoertjies te oefen.”
Die vliegtuig het voor hulle in die rigting van die berg gevlieg. Dit het vir sowat tien minute uit hul gesigsveld verdwyn.
“Toe ons by Kogelbaai kom, het ons die vliegtuig op die strand gesien. Dit was baie na aan die water.”
Veiligheidswagte by die oord het hulle ingelaat en gesê alle hulp is welkom.
Sinden sê toe hy en sy vriend op die strand kom, het mense wat daar kampeer reeds die twee mense in die vliegtuig te hulp gesnel.
“Die een man, ek vermoed dis die vlieënier, kon self uit die vliegtuig klim.” Hy het ’n kopbesering gehad.
Die kampeerders het die ander man, wat beenbeserings opgedoen het, uit die vliegtuig gehelp.
Van die kampeerders het die mans hospitaal toe geneem.
Vlieënier ongedeerd ná noodlanding op wynplaas
Drie beseer ná noodlanding by Lanseria